Ez itt a világegyetem legfőbb hatalmának kézikönyve – Az Erő hozzásegít mindenhez, amit csak szeretnél.

Az Erő nélkül meg sem születhettél volna. Az Erő nélkül egyetlen emberi lény sem lenne a Földön. Ahogy minden felfedezés, találmány, emberi alkotás forrása Az Erő, úgy Az Erőtől származik a tökéletes egészség, a boldog kapcsolat, az álomkarrier, az örömteli élet és az elegendő pénz is, hogy azzá válj, aki lenni szeretnél, azt tedd, amit szeretnél, és hogy meglegyen mindened, amire vágysz.

Álmaid élete közelebb van, mint gondolnád, hiszen Az Erő ahhoz, hogy mindened meglegyen, benned van.

Bármit megteremthetsz, bármit megváltoztathatsz, csupán egyetlen dologra van szükséged, ez pedig…

AZ ERŐ.

A fordítás az alábbi kiadás alapján készült:

Rhonda Byrne / The Power

Atria Books, a Division of Simon & Schuster, Inc., 2010

www.thesecret.tv

Fordította

Cziczelszky Judit

Szerkesztette

Besenyő Viktória

Copyright © Making Good LLC., 2010

AZ ERŐ és Az Erő logó a Making Good LLC. által jegyzett védjegy.

A THE SECRET és a The Secret logó a Creste LLC. által jegyzett védjegy.

Hungarian translation © Cziczelszky Judit, 2010

Hungarian edition © Neemtree Corporation AG., 2014

Cover design © Neemtree Corporation AG., 2010

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését, egyetlen pénzügyi terv elkészítését sem. Nem helyettesíthetik a képzett egészség- vagy pénzügyi szakemberrel folytatott konzultációt. E könyv tartalma csupán segítséget nyújt egy egészség- vagy pénzügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő műszaki vezető Melher Viktor

ISBN 978-963-529-219-6 (EPUB)

ISBN 978-963-529-219-6 (MOBI)

Elektronikus verzió

„Belőle fakad minden dolgok tökéletessége szerte a világegyetemben.”

Smaragdtábla (Kr. e. 3000 körül)

Neked ajánlom

Előszó

Míg élek, nem felejtem el 2004. szeptember 9-ét. Felkeléskor még olyan volt, mint bármelyik reggel, mégis életem egyik legjobb napja kerekedett belőle.

Mint annyi más ember, én is egész életemben küzdöttem és keményen dolgoztam a túlélésért, és igyekeztem a lehető legjobban venni az akadályokat és a nehézségeket. De 2004 különösen rázós évnek bizonyult számomra, és a körülményeim szeptember 9-én szó szerint térdre kényszerítettek. Úgy tűnt, helyrehozhatatlanul tönkrementek a kapcsolataim, az egészségem, a karrierem és az anyagi helyzetem. Nem láttam kiutat az egyre szaporodó problémákból, szinte elborítottak. És akkor megtörtént!

A lányom a kezembe nyomott egy százéves könyvet1, és abban a kilencven percben, mialatt elolvastam, az egész életem megváltozott. Megértettem, addig miért történtek úgy a dolgok, ahogyan történtek, és azonnal tudtam, mit kell tennem, hogy változtassak a körülményeimen. Felfedeztem egy titkot. Egy titkot, amit évszázadokon keresztül, nemzedékről nemzedékre örökítettek, de amiről a történelem során mégis csak nagyon kevés ember tudott.

Attól a pillanattól kezdve más szemmel néztem a világot. Mindennek, amit addig az életről gondoltam, épp az ellenkezője volt igaz. Évtizedekig abban a hitben éltem, hogy a dolgok csak úgy megtörténnek velünk. Most viszont már láttam az igazságot, amitől a szám is tátva maradt.

Azt is láttam azonban, hogy az emberek többsége nem ismeri ezt a titkot, ezért úgy döntöttem, hogy a világ elé tárom. Minden elképzelhető akadály ellenére elkészítettem A Titok című filmet, amit 2006-ban mutattak be. Még ugyanabban az évben megírtam A Titok című könyvet, ami lehetővé tette, hogy még többet osszak meg a világgal mindabból, amire rájöttem.

A Titok a könyv megjelenése után fénysebességgel terjedt, az olvasók egymásnak adták tovább világszerte. E tudásnak köszönhetően mára tízmillióknak sikerült a világ minden táján a legelképesztőbb pozitív változásokat véghezvinni az életükben.

Az emberek megtanulták, hogyan változtassák meg az életüket A Titok segítségével, és több ezer lenyűgöző történetet osztottak meg velem. Ezek révén sikerült még jobban megértenem, mi is okozza a nehézségeket. Ebből a megértésből született az a tudás, amit Az Erő című könyvben osztok meg veled. Ez a tudás azonnali változást idéz elő az életünkben.

A Titok felfedte a vonzás törvényét – az életünket irányító leghatalmasabb törvényt. Az Erő pedig mindannak a lényege, amit A Titok 2006-os megjelenése óta tanultam. Az Erőből megértheted, hogy csupán egyetlen dologra van szükséged, ha változtatni akarsz a kapcsolataidon, az anyagi helyzeteden, az egészségi állapotodon, a boldogságodon, a karriereden, és az egész életeden.

Nem baj, ha nem olvastad A Titok című könyvet, Az Erő anélkül is képes megváltoztatni az életedet, mert minden, ami fontos, benne van. Ha viszont olvastad, ez a könyv felbecsülhetetlen újdonságokkal gyarapítja a már meglévő tudásodat.

Annyi tudás vár rád! Annyi mindent meg kell értened önmagaddal és az életeddel kapcsolatban! És mindez csupa jó dolog. Sőt, több mint jó – lenyűgöző!

1  Wallace D. Wattles: A meggazdagodás tudománya. A könyv angol nyelvû változata ingyenesen letölthetõ a The Secret honlapjáról: www.thesecret.tv.

Köszönetnyilvánítás

Legmélyebb hálámat szeretném kifejezni a történelem azon nagyságainak, akik saját életüket kockáztatták, hogy megőrizzék az élet legnagyobb tudását és igazságát a következő nemzedékek számára.

Az Erő létrehozásában nyújtott felbecsülhetetlen segítségért, amitől ez a könyv végül olyan lett, amilyen, szeretnék köszöntet mondani Skye Byrne-nek a lenyűgöző szerkesztésért és Jan Childdal együtt nyújtott útmutatásáért, biztatásáért, szakértelméért és értékes meglátásaiért, Josh Goldnak igényes és aprólékos tudományos és történelmi kutatómunkájáért, Shamus Hoare-nak a Gozer Mediától és Nic George-nak a könyv látványtervéért, eredeti és művészi grafikusmunkájáért és elhivatottságáért, amivel egy igazán impozáns és gyönyörű könyvet alkotott, amely mindenkit megérint, aki csak a kezébe veszi.

Legmélyebb köszönetem a kiadómnak, a Simon & Schusternek, Carolyn Reidynek és Judith Currnek a belém vetett hitükért és azért, hogy ismét hajlandóak voltak megnyitni az elméjüket és a szívüket, hogy emberek milliárdjainak életébe vihessünk boldogságot, a szerkesztőmnek, Leslie Meredith-nek, aki kész szórakozássá varázsolta Az Erő szerkesztési folyamatát, a korrektoroknak, Peg Hallernek, Kimberly Goldsteinnek, Isolde Sauernek és a többieknek a Simon & Schuster csapatából: Dennis Eulaunak, Lisa Keimnek, Eileen Ahearnnek, Darlene DeLillónak, Twisne Fannak, Kitt Reckordnak és Donna Loffredónak, fáradhatatlan munkálkodásukért.

Szeretetemet és hálámat szeretném kifejezni A Titok csapatát alkotó munkatársaimnak és kedves barátaimnak, amiért elég bátrak voltak, hogy megnyissák az elméjüket a végtelen lehetőségek előtt és minden akadályt leküzdjenek, lehetővé téve, hogy megörvendeztessük a világot: Paul Harringtonnak, Jan Childnak, Donald Zycknek, Andrea Keirnek, Glenda Bellnek, Mark O’Connornak, Damian Corboynak, Daniel Kerrnek, Tim Pattersonnak, Hayley Byrne-nek, Cameron Boyle-nak, Kim Vernonnak, Chye Leenek, Lori Sharapovnak, Skye Byrne-nek, Josh Goldnak, Nic George-nak, Laura Jensennek és Peter Byrne-nek.

Köszönöm Michael Gardiner és Susan Seah jogászoknak a Gardiner Seah-tól, a jogász Brad Briannek és Lusi Linek a Munger Tollestól az útmutatást és szakértelmet, és azt, hogy az önazonosság és az igazság élő példájául szolgáltak a számomra, és pozitivitást hoztak az életembe.

Köszönöm a legkedvesebb barátaimnak, akik folyamatosan ösztönöznek, hogy jobbá váljak: Elaine Bate, Bridget Murphy, Paul Suding, Mark Weaver, Fred Nalder, Dani Hahn, Bobby Webb, James Sinclair, George Vernon, Carmen Vasquez, Helmer Largaespada és Angel Martin Velayos fénylő szelleme és hite arra sarkall, hogy valóra váltsam az álmom, és örömöt vigyek az emberiség életébe.

Köszönöm lányaimnak, Hayley-nek és Skye-nak, legnagyobb tanítómestereimnek, akik nap mint nap bearanyozzák az életemet jelenlétükkel, és nővéreimnek, Pauline-nak, Glendának, Jannek és Kaye-nek soha el nem apadó szeretetüket és támogatásukat az élet kedvező és kihívást jelentő időszakaiban egyaránt. Édesapánk hirtelen halála 2004-ben elvezetett engem A Titokhoz. Az Erő írása közben édesanyánk – és legjobb barátunk – hagyott itt bennünket, hogy immár nélküle vigyük tovább, amit ő elkezdett, és a legtöbbet hozzuk ki magunkból, feltétel nélkül szeressünk, és valódi változást vigyünk ebbe a világba. Szívem mélyéből köszönök mindent, Anya.

Csodálatos életre születtél!

Arra születtél, hogy mindened meglegyen, amit szeretnél, és amire vágysz. Arra születtél, hogy érdekes és izgalmas munkát végezz, és mindent elérj a pályádon, amit csak szeretnél. Arra születtél, hogy boldog családi és baráti kapcsolatoknak örülhess. Arra születtél, hogy minden pénz a tiéd legyen, amire a teljes és kielégítő élethez szükséged van. Arra születtél, hogy valóra váltsd az álmaidat – méghozzá az összeset! Ha utazni szeretnél, arra születtél, hogy utazz. Ha vállalkozni szeretnél, arra születtél, hogy vállalkozz. Ha szeretnél megtanulni táncolni, jachtot vezetni vagy olaszul beszélni, mindez jár neked. Ha zenész, tudós, üzletember, feltaláló, előadó, szülő vagy bármi más szeretnél lenni, arra születtél, hogy azzá légy!

Amikor reggelente felkelsz, a szívednek csordultig kell telnie boldog izgalommal, hiszen tudod, hogy napközben csupa jó dolog történik veled. Nevetned kell és örvendezned. Erősnek kell lenned, és tudnod kell, hogy biztonságban vagy. Jól kell érezned magad a bőrödben, abban a biztos tudatban, hogy felbecsülhetetlenül értékes vagy. Természetes, hogy az élet számodra is tartogat kihívásokat, és szükség is van rájuk, mert segítenek a fejlődésben, ugyanakkor tudnod kell, hogyan nézz szembe a problémákkal és nehézségekkel. Győztesnek születtél! Boldognak születtél! Csodálatos életre születtél!

Nem arra születtél, hogy küszködj. Nem arra születtél, hogy olyan életet élj, amelyben az öröm pillanatai ritkák, és csak elvétve bukkanhatsz rájuk. Nem arra születtél, hogy heti öt napot gürizz a munkahelyeden, és csak hétvégenként legyen egy-egy boldog pillanatod. Nem arra születtél, hogy energiahiánytól szenvedj, és a nap végén kimerülten ess össze. Nem arra születtél, hogy aggódj és félj. Nem arra születtél, hogy szenvedj. Hogy mi az életed értelme? Az, hogy a lehető legtöbbet hozd ki belőle, és mindened meglegyen, amit csak akarsz, miközben túlcsordul benned az öröm, az egészség, az életerő, a lelkesedés és a szeretet, hiszen mindez hozzátartozik a csodálatos élethez!

Álmaid élete, minden, ami lenni szeretnél, amit tenni szeretnél, amit a magadénak szeretnél tudni, mindig is sokkal közelebb volt hozzád, mint ahogy hitted, mert az erő, hogy elérj mindent, benned lakozik!

„Létezik egy felsőbb erő és irányító hatalom, amely áthatja és meghatározza a határtalan univerzumot. Te pedig része vagy ennek az erőnek.”

Prentice Mulford (1834–1891)
ÚJ GONDOLAT ÍRÓ

Ebben a könyvben meg szeretném mutatni neked a csodálatos élethez vezető utat. Elképesztő dolgokat fogsz megtudni önmagadról, az életedről és az univerzumról. Ez az egész sokkal egyszerűbb, mint hiszed, és amint megérted, miként működik az élet és a benned lakozó erő, képessé válsz arra, hogy megtapasztald a létezés varázsát a maga teljességében – és akkor valóban csodálatos életed lesz!

Most pedig kezdődjön a varázslat!

„Hogy mi ez az erő, azt nem tudom megmondani; csak azt tudom, hogy létezik.”

Alexander Graham Bell (1847-1922)
A TELEFON FELTALÁLÓJA

Az élet egyszerű. Csupán kétféle dolog alkotja – pozitív dolgok és negatív dolgok. Életed minden területe, legyen szó egészségről, pénzről, kapcsolatokról, munkáról vagy boldogságról, számodra vagy kedvező, vagy kedvezőtlen. Vagy van pénzed, vagy nincs. Vagy egészséges vagy, vagy nem. Kapcsolataid vagy boldogok, vagy nehézségekkel terheltek. A munkád vagy érdekes és sikeres, vagy kudarcélményektől hemzseg. Vagy kicsattansz a boldogságtól, vagy az esetek nagy részében nem érzed jól magad. Jó éveid vannak, vagy rossz éveid, jó idők járnak rád vagy rosszak, jó napjaid vannak, vagy rosszak.

Ha több a negatív dolog az életedben, mint a pozitív, akkor valami nagyon nincs rendben, te pedig tisztában vagy ezzel. Látod magad körül a boldog és elégedett embereket, akiknek az élete tele van nagyszerű dolgokkal, és valami azt súgja, hogy mindezt te is megérdemled. És igazad van: valóban olyan életet érdemelsz, ami túlcsordul a jótól.

A legtöbb ember, akinek nagyszerű az élete, nem tudja, mit is tett pontosan annak érdekében, hogy így legyen. De mindannyian tettek valamit. Használták az erőt, amely az életben minden jó forrása…

Kivétel nélkül minden ember, akinek nagyszerű az élete, a szeretetet használta, hogy ezt elérje. Az erő, amiből minden jó és pozitív dolog származik, nem más, mint a szeretet!

A szeretet a legrégebbi idők óta a nagy vallások, a nagy gondolkodók, filozófusok, próféták és vezetők központi témája. Csakhogy sokan nem értjük igazán bölcs szavaikat. Jóllehet ezek az emberek a kortársaiknak címezték tanításaikat, egyetlen igazságuk és a világnak szóló üzenetük még ma is ugyanaz: szeress, mert ha szeretsz, a világegyetem leghatalmasabb erejét használod.

A szeretet ereje

„A szeretet olyan elem, ami fizikailag láthatatlan, mégis épp olyan valóságos, mint a levegő vagy a víz. Cselekvő, élő, mozgásban lévő erő… hullámok és áramlatok formájában terjed, akárcsak az óceán.”

Prentice Mulford (1834-1891)
ÚJ GONDOLAT ÍRÓ

Az a fajta szeretet, amiről a legnagyobb gondolkodók és világmegváltók beszéltek, nagyon különbözik attól, amit a legtöbb ember szeretetnek nevez. Sokkal több annál, hogy szereted a családodat, a barátaidat vagy a kedvenc tárgyaidat, mert a szeretet nem csupán érzés – a szeretet pozitív erő. A szeretet sosem gyenge, erőtlen vagy puhány. A szeretet maga az élet pozitív ereje! A szeretet az oka minden pozitív és jó dolognak az életben. Nincs több száz különböző pozitív erő az életben, mindössze egyetlen egy létezik.

A természet nagy erői, mint a gravitáció vagy az elektro-mágnesesség, láthatatlanok, erejük azonban vitathatatlan. Ugyanígy, a szeretet ereje is láthatatlan számunkra, hatalma mégis sokkal nagyobb, mint bármely természeti erőé. Ennek bizonyítékait mindenfelé láthatjuk magunk körül a világban – szeretet nélkül ugyanis nincs élet.

Gondolkozz el egy pillanatra, mi lenne a világból szeretet nélkül. Először is, nem léteznél – szeretet nélkül meg sem születhettél volna, ahogyan nem születhetett volna meg senki a családodból vagy a barátaid közül. Sőt, egyetlen emberi lény sem élne ezen a bolygón. Ha a szeretet ereje kialudna, az egész emberi faj fogyásnak indulna, és végül kihalna.

Minden egyes találmány, felfedezés és ember alkotta dolog forrása az emberi szívben lakozó szeretet. Ha nem lett volna a Wright fivérek szeretete, ma nem utazhatnánk repülőn. Ha nem lett volna a sok tudós, feltaláló és felfedező szeretete, ma nem lenne elektromosság, fűtés, világítás, nem vezethetnénk autót és nem telefonálhatnánk, ahogyan más készülékeink és technológiáink sem lennének, amelyek megkönnyítik és kényelmesebbé teszik az életünket. Az építészek és az építőmunkások szeretete nélkül nem lennének otthonaink, épületeink és városaink. Szeretet nélkül nem lennének gyógyszereink, orvosaink és mentő-állomásaink, se tanáraink, iskoláink vagy oktatásunk. Nem lennének könyveink, festményeink, zenéink, mert mindezen dolgok a szeretet pozitív ereje által születnek. Most nézz szét magad körül! Egyetlen, ember teremtette dolog sem létezne szeretet nélkül.

„Vedd el a szeretetet az emberektől, s a Föld sírba száll.”

Robert Browning (1812–1889)
KÖLTŐ

A szeretet a hajtóerő

Minden, ami lenni szeretnél, amit tenni szeretnél vagy el szeretnél érni, a szeretetből táplálkozik. Szeretet nélkül mozdulatlan lennél. Nem lenne pozitív erő, ami arra ösztönözne, hogy reggel felkelj, dolgozz, játssz, táncolj, beszélj, tanulj, zenét hallgass, vagy bármi mást tegyél. Olyan lennél, akár egy kőszobor. A szeretet pozitív ereje inspirál, hogy mozogj, ez tölt el vággyal, hogy legyél, vagy bármit elérj. A szeretet pozitív ereje képes bármilyen jót létrehozni, gyarapítja a jó dolgokat, és megváltoztathat bármilyen negatív dolgot az életedben. Hatalmad van az egészséged, a vagyonod, a karriered, a kapcsolataid és az életed összes területe fölött. Ez a hatalom – a szeretet – pedig benned rejlik!

De ha hatalmad van az életed fölött, ez a hatalom pedig benned rejlik, akkor miért nem csodálatos az életed? Miért nem nagyszerű minden egyes területe? Miért nincs meg mindened, amire vágysz? Miért nem sikerül mindent elérned, amit szeretnél? Miért nem csordul túl a lelked az örömtől minden egyes nap?

A válasz: mert választanod kell. Választanod kell, hogy szeretsz és a pozitív erőt táplálod – vagy nem. És akár tudatosul benned, akár nem, életed minden egyes napján, életed minden egyes pillanatában meghozod ezt a döntést. Kivétel nélkül, minden alkalommal, amikor valami jót tapasztaltál, szerettél és a pozitív erőt tápláltad. És minden alkalommal, amikor olyasmit tapasztaltál, ami nem jó, nem szerettél, az eredmény pedig csupa negatívum lett. A szeretet a forrása minden jó dolognak az életedben, a szeretet hiánya pedig minden negatív dologé, minden fájdalomé és szenvedésé. Tragikus, hogy az emberek manapság mennyire nem ismerik és nem értik a szeretet mindent átható erejét – ahogyan a történelem folyamán soha nem ismerték és nem értették.

„A szeretet a leghatalmasabb, és mégis a legkevésbé ismert energia a világon.”

Pierre Teilharde Chardin (1812-1889)
SZERZETES ÉS FILOZÓFUS

Most megismerheted az egyetlen és egyedüli erőt, ami minden jó dolgok forrása ebben a világban, és arra használhatod, hogy megváltoztasd az egész életed. De ehhez először is meg kell értened, pontosan miképpen működik a szeretet.

A szeretet törvénye

A világegyetemet természeti törvények irányítják. Azért tudunk gépekkel repülni, mert a légi közlekedés velük össz-hangban működik. Nem a fizika törvényei változtak meg annak érdekében, hogy repülhessünk, hanem mi találtuk meg a módját, miként dolgozhatunk velük összhangban. Ahogyan a fizika törvényei meghatározzák a légi közlekedést, az elektromosságot és a gravitációt, a szeretetnek is van irányító törvénye. Ahhoz, hogy a szeretet pozitív erejét tápláld és megváltoztasd az életed, ezt a törvényt kell megértened, ami egyben a világegyetem leghatalmasabb törvénye – a vonzás törvényét.

A vonzás törvénye az, ami a világegyetem összes csillagát a helyén tartja, és ami felépít minden egyes atomot és molekulát, a legnagyobbtól egészen a legkisebbig. A Nap vonzásának ereje tartja a helyükön naprendszerünk bolygóit, és megóvja őket attól, hogy elszabaduljanak az űrben. A gravitáció vonzereje tart téged és minden egyes embert, állatot, növényt és ásványt a földön. A természetben mindenhol a vonzás erejét tapasztalhatod, a méheket csalogató virágtól kezdve a magon át, amely tápanyagokat szív fel a talajból, minden egyes élőlényig, ami vonzódik a saját fajához. A vonzás ereje ott munkálkodik a Föld állataiban, a tenger halaiban, az ég madaraiban, és arra ösztönzi őket, hogy alkossanak nyájakat, rajokat és seregeket. A vonzás ereje tartja össze tested sejtjeit, az anyagokat, amelyekből a házad épült, a bútort, amin ülsz, ez tartja az autódat az úton és a vizet a poharadban. Minden tárgyat, amit használsz, a vonzás törvénye tart egyben.

A vonzás ereje húzza az egyik embert a másikhoz. Arra ösztönöz bennünket, hogy városokat, nemzeteket, csoportokat, klubokat és szövetségeket alapítsunk, közös érdekeink szerint. Van, aki a tudományhoz, más a konyhaművészethez, megint más különböző sportokhoz vagy zenei stílusokhoz, vagy épp egy bizonyos fajta háziállathoz vonzódik. Vonzanak a kedvenc dolgaid és helyeid, és a vonzás működését tapasztalod akkor is, amikor valami a barátaid és a szeretteid felé húz.

A szeretet vonzereje

De mi is valójában a vonzás ereje? A vonzás ereje a szeretet ereje! A vonzás egyenlő a szeretettel. Amikor azt érzed, hogy vonzódsz a kedvenc ételedhez, szeretetet érzel iránta – ha nem létezne vonzás, nem éreznél semmit. Minden étel ugyanolyan lenne számodra. Nem tudnád, mit szeretsz és mit nem, mert nem vonzódnál semmihez. Egyetlen emberhez, városhoz, házhoz – semmihez sem vonzódnál, mert a vonzás ereje révén érzed a szeretetet.

„A vonzás törvénye vagy a szeretet törvénye… a kettő egy és ugyanaz.”

Charles Haanel (1866-1949)
ÚJ GONDOLAT ÍRÓ

A vonzás törvénye egyenlő a szeretet törvényével, ez az a mindenható törvény, ami mindent összefog és a helyén tart, a galaxisoktól kezdve a parányi atomokig. A világegyetemben mindenben és minden által ez nyilvánul meg, és a te életedet is ez a törvény irányítja.

Általánosságban a vonzás törvénye úgy működik, hogy a hasonló a hasonlót vonzza. Egyszerűen megfogalmazva ez a te életedben a következőt jelenti: amit kifelé adsz, azt kapod vissza. Bármit is adsz tehát önmagadból az életben, ugyanazt kapod vissza. A vonzás törvényének értelmében pontosan azt vonzod magadhoz, amit te adsz.

„Minden hatáshoz tartozik egy vele egyenlő mértékű és ellentétes irányú ellenhatás.”

Isaac Newton (1643-1727)
MATEMATIKUS ÉS FIZIKUS

Az adás cselekedetének hatása létrehozza a kapás ellentétes irányú hatását, és amit kapsz, mindig egyenlő mértékű lesz azzal, amit adtál. Bármit is adsz magadból az életben, vissza kell térnie hozzád. Ez az univerzum matematikája és fizikája.

Adj valami pozitívat, és pozitív dolgot kapsz vissza – adj negatívat, és negatívat kapsz vissza. Sugározz pozitivitást, és olyan életet kapsz cserébe, ami tele van pozitív dolgokkal. Sugározz negativitást, és olyan életet kapcsa cserébe, ami negatív dolgokkal van tele. Hogyan sugározhatsz pozitivitást vagy negativitást? A gondolataid és az érzéseid által!

Életed minden egyes pillanatában vagy pozitív, vagy negatív gondolatokat sugárzol. Vagy pozitív, vagy negatív érzéseket bocsátasz ki. És pozitív vagy negatív érzéseid határozzák meg, mit kapsz vissza az életedben. Minden embert, körülményt és eseményt, akikből és amikből életed pillanatai összeállnak, az általad kibocsátott gondolatok és érzések vonzanak hozzád. Az élet nem egyszerűen megtörténik veled – minden egyes dolgot annak megfelelően kapsz, hogy te mit adtál.

„Adjatok, és akkor ti is kaptok. Jó, tömött, megrázott és túlcsorduló mértékkel mérnek öletekbe. Mert amilyen mértékkel ti mértek, olyannal mérnek majd nektek is.”

Jesus (Kr. e. 5 körül–Kr. u. 30 körül)
A KERESZTÉNYSÉG ALAPÍTÓJA, LUKÁCS 6,38

Amit adsz – azt kapod vissza. Nyújts támogatást és segítséget a barátodnak, aki épp költözködik, és ez a segítség biztosan fénysebességgel tér vissza hozzád. Szórj haragot és dühöt egy családtagodra, aki cserbenhagyott, és ez a harag szintúgy visszatér hozzád, körülményeid álruhájába bújtatva.

Te teremted meg az életedet, gondolataiddal és érzéseiddel. Bármit gondolsz vagy érzel, az teremt meg mindent, ami történik veled, és amit az életben tapasztalsz. Ha azt gondolod és érzed, hogy „ma nehéz és stresszes napom van”, csupa olyan embert, körülményt és eseményt fogsz magadhoz vonzani, akik és amelyek nehézzé és stresszessé teszik a napodat.

De ha azt gondolod és érzed, hogy „az élet igazán jó hozzám”, csupa olyan embert, körülményt és eseményt vonzol, akik és amelyek igazán jóvá teszik az életedet.

Mágnes vagy

A vonzás törvénye csalhatatlan: az életben mindent az alapján hoz el számodra, amit te magad adsz. Te vonzod magadhoz az anyagiakra, az egészségedre, a kapcsolataidra és a munkádra vonatkozó körülményeket. Minden esemény, amit tapasztalsz, az általad kisugárzott gondolatokon és érzéseken alapul. Sugározz pozitív gondolatokat és érzéseket a pénzzel kapcsolatban, és olyan pozitív körülményeket, embereket és eseményeket vonzol magadhoz, akik és amelyek több pénzt hoznak. Sugározz negatív gondolatokat és érzéseket, és olyan negatív körülményeket, embereket és eseményeket vonzol be, akik és amelyek apasztják a pénztárcádat.

„Hogy az emberiség képes lesz-e valaha is tudatosan követni a szeretet törvényét, azt nem tudom. De nem is kell tudnom. A lényeg az, hogy a törvény működni fog, ahogyan a gravitáció törvénye is működik, függetlenül attól, hogy hiszünk benne vagy sem.”

Mahatma Gandhi (1869-1948)
INDIAI POLITIKAI VEZETŐ

Amilyen biztos, hogy gondolkozol és érzel, olyan bizonyos az is, hogy a vonzás törvénye reagál a gondolataidra és az érzéseidre. Akár jók, akár rosszak, mindenképp kisugárzod őket, és olyan automatikusan és pontosan térnek vissza hozzád, mint a visszhang. A visszhang is csak olyan hangokat ad vissza, amilyeneket te kiadtál. Ugyanakkor ez azt is jelenti, hogy képes vagy megváltoztatni az életedet, ha változtatsz a gondolataidon és az érzéseiden. Sugározz pozitív gondolatokat és érzéseket, és az egész életedet megváltoztatod!

Pozitív és negatív gondolatok

Gondolataidhoz egyaránt hozzátartoznak azok a szavak, amiket a fejedben megfogalmazol és amiket hangosan kimondasz. Amikor azt mondod valakinek, „milyen gyönyörű napunk van”, először a fejedben születik meg a gondolat, és csak utána öntöd szavakba. Gondolataidból lesznek a tetteid is. Amikor reggel kikászálódsz az ágyból, először a fejedben születik meg a felkelés gondolata. Nem cselekedhetsz anélkül, hogy tettedet ne előzné meg egy gondolat.

Ez azt jelenti, hogy a gondolataid milyensége határozza meg, hogy szavaid és tetteid pozitívak vagy negatívak lesznek. De honnan tudhatod, hogy a gondolataid pozitívak vagy negatívak? A gondolataid akkor pozitívak, ha arról szólnak, amit akarsz, és amit szeretsz! A negatív gondolatok pedig mindig azzal kapcsolatosak, amit nem akarsz, és amit nem szeretsz. Ennyire egyszerű az egész.

Bármit is akarsz az életben, azért akarod, mert szereted. Gondolkozz ezen egy pillanatig. Nem akarsz olyan dolgokat, amiket nem szeretsz, ugye? Minden ember csak azt akarja, amit szeret – olyasmit senki sem akar, amit nem szeret.

Ha a gondolataid vagy a szavaid olyasmiről szólnak, amit akarsz és szeretsz – például „nagyon tetszik ez a cipő, egyszerűen gyönyörű” –, akkor pozitívak, és ezek a pozitív gondolatok térnek majd vissza hozzád olyan dolgok képében, amiket szeretsz, jelen esetben a gyönyörű cipőében. De ha arra gondolsz, és arról beszélsz, amit nem akarsz és nem szeretsz – „Nézd, milyen drága ez a cipő, kész rablás!” –, a gondolataid negatívak lesznek, és ezek a negatív gondolatok fognak visszatérni hozzád azon dolgok képében, amiket nem szeretsz, például a számodra megfizethetetlen árukéban.

A legtöbb ember többet gondol olyasmire és gyakrabban beszél olyan dolgokról, amiket nem szeret. Több negativitást sugároznak magukból, mint szeretetet, ezáltal pedig akaratlanul is megfosztják magukat minden jótól az életben.

Szeretet nélkül képtelenség jó életet élni. Azok az emberek, akiknek nagyszerű az életük, többet gondolnak arra, amit szeretnek, és gyakrabban is beszélnek róla, mint arról, amit nem szeretnek! Azok viszont, akik folyton küszködnek, az esetek többségében arra gondolnak, és arról beszélnek, amit nem szeretnek!

„Van egy szó, ami felszabadít, és megkönnyíti a terheket: a szeretet.”

Szophoklész (Kr. e. 496–406)
GÖRÖG DRÁMAÍRÓ

Arról beszélj, amit szeretsz!

Amikor az anyagi, a kapcsolati vagy az egészségügyi problémáidat sorolod, vagy arról panaszkodsz, hogy a vállalkozásod bevétele zuhan, nem arról beszélsz, amit szeretsz. Amikor egy kellemetlen eseményről számolsz be, amiről a hírekben hallottál, vagy egy olyan emberről, illetve helyzetről ejtesz szót, aki vagy ami frusztrál, megint csak nem arról beszélsz, amit szeretsz. Ha a pocsék napodat ecseteled – elkéstél a megbeszélésről, dugóba kerültél, lekésted a buszt –, olyan dologról beszélsz, amit nem szeretsz. Nagyon sok bosszantó apróság történik velünk nap mint nap, és ha hozzászoksz, hogy arról beszélj, amit nem szeretsz, minden apró bosszúság még több küszködést és nehézséget hoz majd az életedbe.

Mindig a napi jó hírekről beszélj. A találkozóról, ami jól sikerült. Arról, hogy milyen jó érzés volt pontosan érkezni. Hogy milyen csodálatos egészségesnek lenni. A bevételről, amit el szeretnél érni. Azokról a helyzetekről és kapcsolat-teremtési kísérletekről, amik remekül mentek és elégedett-séggel töltenek el. Ahhoz, hogy elérd, amit szeretnél, arról kell beszélned, amit szeretsz.

Ha papagáj módjára ismételgeted a negatív dolgokat, és folyton azt sorolod, hogy mi mindent nem szeretsz, szó szerint ketrecbe zárod magad, mintha valóban papagáj lennél. Minden egyes alkalommal, amikor arról beszélsz, amit nem szeretsz, egy újabb ráccsal bővíted a kalitka falát, ami elzár téged minden jótól.

Azok az emberek, akiknek nagyszerű az életük, többet beszélnek arról, amit szeretnek. Ezáltal korlátlan hozzáférést biztosítanak maguknak minden jóhoz, és olyan szabadok, akár az égen szárnyaló madarak. Ha jó életet szeretnél, törd össze a téged fogva tartó kalitka rácsait – szeress, és csak arról beszélj, amit szeretsz, mert a szeretet szabaddá tesz!

„Megismeritek az igazságot, és az igazság szabaddá tesz benneteket.”

Jézus (Kr. e. 5 körül–Kr. u. 30 körül)
A KERESZTÉNYSÉG ALAPÍTÓJA, JÁNOS 8,32

A szeretet ereje számára nincs lehetetlen. Bárki vagy, bármilyen helyzettel kell szembenézned, a szeretet ereje képes szabaddá tenni téged.

Ismerek egy amerikai asszonyt, aki képes volt a szeretet segítségével kitörni rácsai közül. Húszévnyi rossz házasság után egyedül maradt a gyermekeivel, elszegényedve. A hatalmas nehézségek ellenére, amelyek a vállára nehezedtek, soha nem engedte meg magának, hogy sértődés, düh vagy más rossz érzés hatalmasodjon el rajta. Sosem beszélt negatívan a volt férjéről, ehelyett mindig pozitív érzéseket táplált magában, és azoknak adott hangot – egy új, tökéletes és csodálatos férjről álmodott, és arról, hogy Európába utazik. Jóllehet egyáltalán nem volt pénze utazásra, beadta az útlevélkérelmét, amit el is fogadtak, és apróbb dolgokat vásárolt álmai útjához.

És hamarosan találkozott is tökéletes és csodálatos új férjével. Miután összeházasodtak, a férfi spanyolországi, tengerpartra néző otthonába költöztek, ahol azóta is boldogan élnek.

Ez az asszony tehát nem volt hajlandó arról beszélni, amit nem szeretett, inkább azt választotta, hogy gondolatai és szavai révén szeretetet sugároz magából. Így megszabadult a nehézségektől és a szenvedéstől, és csodálatos életet teremtett magának.

Te is megváltoztathatod az életedet, hiszen rendelkezésedre áll a határtalan képesség, hogy arra gondolj, és arról beszélj, amit szeretsz, vagyis egy határtalan képesség arra, hogy csupa jó dolgot teremts az életedben! Ugyanakkor ez a kezedben lévő erő nem csak annyit jelent, hogy pozitív gondolatokat és szavakat sugárzol, mert a vonzás törvénye a gondolataidra és az érzéseidre is reagál. Vagyis érezned kell a szeretetet, ha táplálni akarod ezt az erőt!

„A törvény tökéletes teljesítése tehát a szeretet.”

Szent Pál (5–67 körül)
KERESZTÉNY APOSTOL, RÓMAI LEVÉL 13,10

AZ ERŐ PONTOKBA SZEDVE

A szeretet sosem gyenge, erőtlen vagy puhány. A szeretet maga az élet pozitív ereje! A szeretet az oka minden pozitív és jó dolognak az életben.

Minden, ami lenni szeretnél, amit tenni szeretnél vagy el szeretnél érni, a szeretetből táplálkozik.

A szeretet pozitív ereje képes bármilyen jót létrehozni, gyarapítja a jó dolgokat, és megváltoztathat bármilyen negatív dolgot az életedben.

Választanod kell, hogy szeretsz és a pozitív erőt táplálod, vagy nem. És akár tudatosul benned, akár nem, életed minden egyes napján, életed minden egyes pillanatában meghozod ezt a döntést.

A vonzás törvénye egyenlő a szeretet törvényével, és a te életedet is ez a törvény irányítja.

Bármit is adsz önmagadból az életben, ugyanazt kapod vissza. Adj valami pozitívat, és pozitív dolgot kapsz vissza – adj valami negatívat, és negatív dolgot kapsz vissza.

Az élet nem egyszerűen megtörténik veled – minden egyes dolgot annak megfelelően kapsz, hogy te mit adtál.

Gondolataid és érzéseid, akár jók, akár rosszak, olyan automatikusan és pontosan térnek vissza hozzád, mint a visszhang.

Azok az emberek, akiknek nagyszerű az életük, többet gondolnak arra, amit szeretnek, és gyakrabban is beszélnek róla, mint arról, amit nem szeretnek!

Mindig a napi jó hírekről beszélj. Arról beszélj, amit szeretsz. És vonzd magadhoz, amit szeretsz.

Rendelkezésedre áll a határtalan képesség, hogy arra gondolj és arról beszélj, amit szeretsz, vagyis egy határtalan képesség arra, hogy csupa jó dolgot teremts az életedben!

Szeress, mert amikor szeretsz, a világegyetem leghatalmasabb erejét használod.